
A reprodukciós siker vizsgálata két hazai orchideafajnál

Két hazai orchidea fajt, a kétlevelű sarkvirágot (Platanthera bifolia) és a széleslevelű ujjaskosbort (Dactylorhiza majalis) két éven keresztül (2010 és 2011) vizsgáltam a szaporodási sikerük és az azt befolyásoló tényezők tekintetében. Mivel a hazai orchideák mind védettek, és több közülük veszélyeztetett növény, reprodukciós sajátosságaiknak pontos ismerete természetvédelmi szempontból is fontos. A két faj összesen három populációját vizsgáltam a Bükk-hegységben, Miskolctapolca mellett és Létrástetőn. A két évből származó adatok alapján azt állapítottam meg, hogy a két faj átlagos termésképzési aránya között nincs szignifikáns különbség. Ez nem egyezik azzal a korábbi megállapítással, hogy a megtévesztő (deceptív) fajok termésképzési aránya átlagosan szignifikánsan alacsonyabb, mint a nektártermelőké, mivel egy nektártermelő és egy deceptív fajról van szó. A termésenkénti magszámok tekintetében viszont szignifikáns különbséget találtam a D. majalis javára, illetve ugyanennél a fajnál a két évre jellemző termésenkénti magszámok között is jelentős különbség van. A jóval alacsonyabb 2011-es magszámokat valószínűleg a csapadékszegény időjárással magyarázhatjuk. A termésképzési arányt lehetségesen befolyásoló tényezők közül az állomány sűrűségét, a virágzat hosszát és a hajtás magasságát vizsgáltam. Eredményeim szerint a D. majalis esetében a környező állomány sűrűsége, és a virágzat hossza is pozitívan befolyásolja termésképzési arányt. A P. bifolia-nál különbség van a termésképződés valószínűségében és a termésenkénti magszámban is a virágzatban való elhelyezkedés szerint: az alsó virágok nagyobb valószínűséggel fejlődnek terméssé és ezekben több mag képződik, mint a felsőkben. Ez a tendencia megegyezik azzal a korábbi feltevéssel, hogy az alsó virágok inkább női, a felsők pedig hím funkciójúak. Mindkét faj terméseiben szignifikánsan kevesebb mag képződött akkor, ha az adott virágzatban kevés virágot poroztam be kézzel, mint akkor, ha sok virágot poroztam be, azaz kevesebb mag képződött egy termésben, ha a növénynek a forrásait többfelé kellett szétosztania. Ebből arra következtethetünk, hogy fennáll a forásslimitáció jelensége. Az orchideákat általánosságban pollenlimitáltnak tartják, de úgy tűnik, hogy ennél a két fajnál nem csak a megporzás sikeressége, hanem a források mennyisége is limitálja a reprodukciós sikert.



